ICC Open Market -indeksi kuvaa kansainvälistä pärjäämistä Indeksi mittaa avoimuutta, kauppapolitiikkaa laajemmin – esimerkiksi maataloustuotteiden tulleja – ulkomaisten suorien sijoitusten avoimuutta ja kauppaa edistäviä infrastruktuureja.

Suomen sijoitus on neljässä vuodessa romahtanut 12 sijaa.

Indeksissä vertaillaan 75 maata asteikolla 1-6.

Suomi putosi Kansainvälisen kauppakamarin ICC:n avoimuutta ja kansainvälisen kaupan pärjäämistä mittaavassa vertailussa taas muutaman sijan alaspäin.

ICC Open Market Index -selvityksen mukaan Suomi on nyt sijalla 29. Vuonna 2013 Suomi oli sijalla 17 ja kaksi vuotta sitten sijoitus oli 25. Suomi asettuu Ison-Britannian ja Australian väliin. Baltian maat ja muut Pohjoismaat ovat selvästi Suomea edellä.

Kansainvälisen kauppakamarin maajohtaja Timo Vuori näkee muutamia keskeisiä syitä Suomen huonoon kehitykseen viime vuosina.

– Syy siihen, että sijoitus on laskenut kahden viime vuoden aikana, on että vienti ja tuonti ovat laskeneet suhteessa bkt:hen. Maailmantalouden taantuman ohella kotimaisen kilpailukyvyn heikkoudet ova vauhdittaneet tätä putoamista, Vuori arvioi.

Kansainvälisen kauppakamarin maajohtaja Timo Vuori Roni Rekomaa / Lehtikuva

Vuori painottaa, että Suomen pitää olla kärkijoukoissa uudistamassa omaa yrittämiseen ja investointeihin liittyvää toimintaympäristöään.

– Vientiyrityksille olisi saatava entistä vahvemmat toimintaedellytykset suhteessa kilpailijamaihin, ja tämän pitää jatkua yli vaalikausien, sanoo Vuori.

"Rakenteita tarpeen uudistaa"

Suomen arvosana invstoinneissa on 3,7 (ylin 6). Tämä kertoo siitä, että Suomi ei ole luontainen sijoittumispaikka ulkomaisille yrityksille.

– Tässä pitäisi saada paremmat arvosanat. Kansaivälisille toimijoille toimintaedellytysten pitää olla hyvät, mitä tulee verotukseen ja lupamenettelyihin, Vuori sanoo.

Tuoko alkanut talouskasvu automaattisesti helpotusta, kun vientikin on alkanut vetää?

– Tämä selvitys perustuu kahden viime vuoden tilastoihin eli se kuvaa menneisyyttä, mutta ennen kaikkea se kuvaa myös pärjäämistä kansainvälisessä kilpailussa ja tuo edelleenkin esiin tarpeet uudistaa Suomen rakenteita, Vuori summaa

.

Yle Uutisgrafiikka

Kärki ei yllätä

Vertailun kärjessä ovat verotuksellisesti edulliset Singapore, Hongkong ja pankkisalaisuudesta tunnettu Luxembourg. Seuraavaksi sijoittuvat Alankomaat, Irlanti ja Sveitsi.

Alankomaat ja Irlanti tunnetaan myös alhaisen yritysverotuksen maina. Sveitsissä taas on maailman tiukimpiin kuuluva pankkisalaisuus. Sveitsi on tosin ilmoittanut liittyvänsä maihin, jotka jakavat pankkitietoja.

Yhdysvallat löytyy avoimuusvertailussa vasta sijalta 40. Ei ehkä yllätä, että Kiina on listalla 56. ja Venäjä 58.

Kansainvälisen kauppakamarin selvitys julkaistiin tänään perjantaina, samaan aikaan kun rikkaat G20-maat ovat kokoontuneet huippukokoukseen Hampurissa. Kokouksessa pohditaan lähinnä maailmanpolitiikan kriisipesäkkeitä, mutta myös vapaakaupan odotetaan nousevan esille.

Yhdysvallat on syyttänyt muun muassa isäntämaa Saksaa halvalla eurolla ratsastamisesta, mikä on johtanut valtaisaan kaupan ylijäämään. Saksa ja muut EU-maat sekä Argentiina ja Brasilia taas puhuvat vapaakaupan puolesta.

Yhdysvallat puolestaan on uhannut kauppakumppaneitaan muun muassa terästulleilla, jotka saattaisivat osua myös EU-yrityksiin. Pääkohde on kuitenkin Kiina, jonka teräksen halpamyynti hämmentää teräksen maailmanmarkkinoita.